Kilpirauhasen gammakuvaus ja laskenta 123I

Sinulle on varattu kilpirauhasen gammakuvaus. Kilpirauhasen sijaintia, kokoa, muotoa ja toiminnan jakautumista tutkitaan radioaktiivisen jodin avulla gammakameralla.

Tutkimukseen valmistautuminen

* Varaa tutkimukseen aikaa noin 5 tuntia.
* **Noudata kilpirauhaslääkityksessä ohjeita, jotka hoitava lääkäri on antanut.** Yleensä Tyrazol on keskeytettävä viimeistään kaksi vuorokautta ja Thyroxin 3 viikkoa ennen tutkimusta.
* Aikaisempi altistuminen jodipitoisille aineille ennen tutki­musta voi estää radioaktiivisen jodin kertymisen kilpirauhaskudokseen. Jodipitoisissa aineissa on noudatettava seuraavia taukoja ennen tutkimusta:
	+ 1 kk röntgenvarjoainekuvauksesta. Jodia sisältäviä varjoaineita käytetään esim. varjoainetehosteisessa tietokonetomografiatutkimuksessa (TT) tai sepelvaltimoiden varjoainekuvauksessa. Jos sinulla on todettu alentunut munuaisten vajaatoiminta, tauko tulee olla 2 kk.
	+ Magneettitutkimuksen varjoaine tai ultraäänivarjoaine eivät sisällä jodia.
	+ 6 kk rytmihäiriölääke amiodaroni (Cordarone®) (vähintään 3 kk)
	+ 1 kk joditabletit, merilevätabletit ja sushi -ateria
	+ 2 vk luontaistuote- ja monivitamiinivalmisteet
	+ 1–2 vk jodia sisältävät yskänlääkkeet ja antiseptiset aineet (esim. Betadine), silmätipat, ihovoiteet, perä- ja emätinpuikot.
	+ 2 viikon ajan pyri noudattamaan vähäjodista ruokavaliota.
		- käytä kohtuullisesti tavallista ruokasuolaa ruuanvalmistuksessa ja leivonnassa
		- valitse vähäsuolaisia elintarvikkeita
		- käytä maitovalmisteita (maito, piimä, viili, jogurtti) kohtuullisesti, korkeintaan 6 dl ja lisäksi vähäsuolaista juustoa muutama siivu päivässä
		- vältä kalan, äyriäisten ja kananmunan syöntiä
* Yliherkkyys jodipitoisille aineille ei ole este tutkimukselle.

**Naisille**

Fertiili-ikäisen naisen tutkimus tehdään 10 päivän kuluessa kuukautisten alkamisesta. Kuukautisten ajankohdasta ei tarvitse välittää, mikäli sinulla on käytössä luotettava ehkäisymenetelmä (e -pillerit, -kapseli, -rengas, -laastari, -kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle tutkimusta ei yleensä tehdä. Raskaustesti antaa luotettavan tuloksen vasta, jos kuukautiset ovat myöhässä.

Radioaktiivista lääkettä siirtyy äidinmaitoon**.** Imetys on lopetettava.

Tutkimuksen suorittaminen

* Laskimosuoneen laitetaan kanyyli. Radioaktiivinen lääke annetaan kanyylin kautta.
* Odotteluaikaa 4 tuntia, radioaktiivinen lääke kulkeutuu verenkierron mukana kilpirauhaseen. Tässä välissä voit poistua isotooppiosastolta.
* Kaulan aluetta kuvataan gammakameralla. Kuvaus kestää 10 minuuttia, ja se on kivuton. Kuvauksen aikana makaat selällään liikkumatta. Vaatteet saavat olla päällä. Metalliesineet esim. korut riisut kaulalta kuvauksen ajaksi.

Tutkimuksen jälkeen huomioitavaa

Radioaktiivinen lääke ei vaikuta vointiisi ja häviää elimistöstäsi parin vuorokauden kuluessa.

Radioaktiivinen lääke lähettää jonkin verran säteilyä lähiympäristöösi parin vuorokauden ajan. Muille ihmisille aiheutuva säteilyannos on kuitenkin niin pieni, ettei mitään varotoimia esim. perheenjäsenille tarvita.

Vastauksen tutkimuksesta saat hoitavalta lääkäriltäsi.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat numerosta 040 1344566 arkisin klo 12:00–14.00.